**Насилието – израз на безсилие между младите хора. Не затваряй очи!**

 Най–простото и очевидното в насилието е физическа или душевна болка, която наранява човек. Жестокостта може да се изрази не само с физическа рана, а и с емоционална скръб.

 Няма ситуация в живота ни, която да оправдава насилието. То не трябва да се случва, разбирателството винаги може да се постигне и чрез правилна комуникация, и чрез подбор на думи и изрази.

 Все по-често ставаме свидетели на всякакъв вид насилие: на улицата, в училище, дори и в някои семейства. Винаги, когато гледаме новините, се натъкваме на някакъв вид насилие. Не трябва да взимаме пример от това, а точно обратното. Трябва да видим и сами да преценим колко опасно е това насилие и какви последици може да остави след себе си.

 Насилието се наблюдава често в училище. Много деца – големи и малки – се превръщат в насилници, което е изключително неправилно. А най–лошото е, че част от насилието в училище е предизвикано от незначителни неща, като например кой да мине пръв или кой ще играе първи навън. Всички трябва да бъдем дисциплинирани и търпеливи. Не трябва да позволяваме да се стига до насилие, винаги трябва да помислим за последствията от нашите деяния.

 Насилието често представлява безсилие, защото показва липса на умение или знание как да постъпиш в определена ситуация. Тези, които го упражняват, си мислят, че това ги прави много мощни, непобедими, със силни характери. А всъщност повечето от хората, които тормозят други, искат занапред да се застраховат от други насилници, които могат да упражнят същото към тях. Заради това насилниците си правят нещо като „име“, за да може то да ги представя като непобедими и опасни личности. А това означава, че всъщност те са страхливци.

 Всички можем да се справим с физическа сила. Но какво постигаме? Ние нищо не печелим от това. Можем единствено да покажем, че сме неспособни на това, да предотвратим даден спор с правилните думи. Можем да се почувстваме като истински победители само ако сме успели да предотвратим конфликт и така сме помогнали на някого или на себе си.

 Моят призив е да бъдем учтиви и добри към всички. Нека да направим света едно по–приятно място за живеене! Без насилие в каквато и да е негова форма.

**Витомир Тошков Тодоров,**

**ученик от VА клас**